Nowitsjok glo gekry op Nawalni se waterbottel | Netwerk24
Spore van die senumiddel waarmee die Russiese opposisieleier Aleksei Nawalni vergiftig is, is aan 'n leë waterbottel in sy hotelkamer in die Siberiese stad Tomsk gekry. Hy is dus vroeër vergiftig en nie eers op die lughawe soos eers gedink is nie, het sy span Donderdag gesê.
Waterbottels in die hotelkamers waar Aleksei Nawalni tydens sy besoek aan die Siberiese stad Tomsk tuisgegaan het. Foto: Reuters
Nawalni het verlede maand baie siek geword op 'n binnelandse vlug en is na Berlyn gevlieg vir behandeling. Laboratoriums in Duitsland, Frankryk en Swede het bepaal dat hy met Nowi­tsjok vergiftig is, hoewel Rusland dit ontken.
In 'n video wat op Nawalni se Instagram-rekening geplaas is, wys lede van sy span waar hulle sy kamer in die Xander-hotel in Tomsk deursoek 'n uur nadat hy op 20 Augustus daar weg is en net nadat hulle gehoor het hy het dodelik siek geword.
"Daar is besluit om alles wat selfs net hipoteties bruikbaar is, aan die Duitse dokters te oorhandig. Dit is baie duidelik dat die saak nie in Rusland ondersoek is nie," lui die inskrywing.
Die video wys waar spanlede met beskermende handskoene aan onder meer verskeie leë bottels Holy Spring-mineraalwater in 'n sak sit.
"Twee weke later het 'n Duitse laboratorium spore van Nowitsjok aan die bottel uit die Tomsk-hotelkamer gekry. En nog meer laboratoriums wat die ontledings van Aleksei gedoen het, het bevestig dit is wat hom vergiftig het."
Wladimir Milof, voormalige adjunkminister van energie en Nawalni se bondgenoot, sê die span het met hul vinnige optrede bewyse onder die neuse van die veiligheidspolisie gevat en landuit gestuur. – Reuters